ΕΝΩΣΗ ΣΥΛΛΟΓΩΝ ΓΟΝΕΩΝ ΝΙΚΑΙΑΣ-ΑΓ.ΙΩΑΝ. ΡΕΝΤΗ

ΜΑΓΝΗΣΙΑΣ 50- ΝΙΚΑΙΑ τηλ.2104924552 E-MAIL: esgnikaias@gmail.com blog:esgnikaias.blogspot.gr

Προς

Διεύθυνση Α΄βάθμιας	Νίκαια 24.11.2021

Εκπαίδευσης Πειραιά

Υπόψη: Κου Νανόπουλου

Αλέξανδρου

ΘΕΜΑ:	«ΚΕΝΑ ΕΚΠΑΙΔΕΥΤΙΚΩΝ ΣΤΑ ΣΧΟΛΕΙΑ ΝΙΚΑΙΑΣ - ΡΕΝΤΗ & ΣΧΟΛΙΚΑ ΓΕΥΜΑΤΑ »

Κύριε Διευθυντά,

Με την παρούσα επιστολή θέλουμε να σας εκφράσουμε την έντονη δυσαρέσκεια μας σχετικά με τα κενά εκπαιδευτικών που υπάρχουν στα σχολεία μας κι ενώ έχουμε φτάσει στο τέλος Νοεμβρίου.

Πέρα από τα μαθησιακά κενά που δημιουργούνται στους μαθητές, τα οποία έρχονται να προστεθούν σε αυτά που ήδη υπάρχουν από την περυσινή χρονιά λόγω της τηλεκπαίδευσης, αυτό το πρόβλημα αποτελεί ανασταλτικό παράγοντα για την κατάρτιση του οριστικού ωρολογίου προγράμματος του κάθε σχολείου και εν συνεχεία δεν επιτρέπει την πλήρη λειτουργία των ολοήμερων τμημάτων, δημιουργώντας έντονο προβληματισμό στους γονείς που βρίσκονται σε απόγνωση.

Η έλλειψη ειδικοτήτων ( μουσικής ,πληροφορικής, καλλιτεχνικών, θεατρικής αγωγής κ.α.) οδηγεί αρκετές οικογένειες να στραφούν εκτός του σχολείου, για την κάλυψη τέτοιων ειδικοτήτων, καταβάλλοντας αρκετά χρήματα επιβαρύνοντας τον οικογενειακό τους προϋπολογισμό.

Σοβαρές ελλείψεις καταγράφονται και στους εκπαιδευτικούς παράλληλης στήριξης που τόσο έχουν ανάγκη οι μαθητές και οι οικογένειές τους.

Ένα επίσης πολύ σοβαρό ζήτημα παραμένει η καθυστέρηση εφαρμογής του προγράμματος για τα «σχολικά γεύματα», ενώ δεν υπάρχει καμία ενημέρωση και καμία δέσμευση, για το χρόνο έναρξης από την πλευρά του Υπουργείου για ένα θέμα ζωτικής σημασίας.

Σας γνωρίζουμε πως το παραπάνω πρόγραμμα είναι για εμάς άκρως σημαντικό καθώς λύνει το πρόβλημα πολλών οικογενειών, που αδυνατούν και για τα στοιχειώδη.

Κύριε Διευθυντά, παρακαλούμε στο πλαίσιο των αρμοδιοτήτων σας όπως αναλάβετε πρωτοβουλίες για την επίλυση των ανωτέρω θεμάτων, έτσι ώστε να αποκατασταθεί η εύρυθμη λειτουργία των σχολικών μονάδων και να καλυφθούν οι ανάγκες των μαθητών.

Με εκτίμηση,

Για το Δ.Σ.

Ο Πρόεδρος	Η Γενική Γραμματέας

Σατολιάς Πέτρος	Χατόγλου Δάφνη